钦定古今图书集成/明伦汇编/官常典/第316卷 > 任昂
## 钦定古今图书集成/明伦汇编/官常典/第316卷 > 任昂

按《明外史》本传：“昂字伯颙，河阴人。早有文誉。元末举
进士，除知宁晋县，不赴，隐居以经史自娱。洪武初，荐
起为襄垣训导，擢御史。十五年，拜礼部尚书。帝加意
太学，罢祭酒李敬、吴颙，命昂增定监规八条，遂以大
学士宋讷、曹国公李文忠兼领国子监事。会司谏关
贤上言：‘国家崇尚经术，选士于乡。迩来郡邑所司，非
人师道，不立教养既无成法，选举岁至缺员，甚至俊
秀生员点充承差，乖朝廷育贤之意’。”昂乃奏定天下
岁贡士，从翰林院考试，定其高下，以为殿最。明年命
科举与荐举并行。昂条上科场成式，视前加详，取士
之制始定。广东都指挥狄崇、王臻为次妻乞封，下廷
臣议。昂议曰：“《礼》莫大于分，分莫大于名，妾不可为嫡。
鲁庄公妾，成风，僖公母也，称为夫人，《春秋》非之。哀公
庶子荆之母嬖”，将立为夫人，使宗人衅夏献其礼。对
曰：“无之。古者夫人殁，贵妾摄内事，不得称夫人。为庶
子而贵，推恩其母，亦不得称夫人，以并嫡也。崇臻所
奏非礼，不可许。”从之。遂命昂及翰林院定嫡妾封赠
例。因诏同吏部定文《官封赠例》十一，《荫叙例》五，颁示
中外。又请更定冕服之制，序朝参坐次。议上，皆从之。
昂奏：“毁天下淫祠，其合祀典者，宜正其称号；蜀祀秦
守李冰，宜以汉守文翁、宋守张咏同祀；密县祀太傅
卓茂；钧州祀丞相黄霸，彭泽祀丞相狄仁杰，皆遗爱
在民；李龙迁于隆州，谢夷甫于福州，皆为民捍患；吴
丞相陆逊，以劳定国，其祀在吴。宜以子抗从子凯配；
元总管李黼立祠江州，元帅余阙立庙安庆。从阙守
皖，全家殉义者，有万户李宗，可宜配享阙庙。”皆从之。
明年命以《乡饮酒礼》颁行天下，复令制《大成乐器》，分
颁天下儒学。是时，以八事考课外吏，及次第云南功
赏事，不隶礼部，帝皆令昂主其议。本年，署“吏部事，予
告归。”